Coles: 'Daar is angs oor reis na Dunedin' | Netwerk24
13 Augustus 2020 18:00
Dane Coles, haker en kaptein van die Hurricanes, oefen sy ingooie voor Saterdag se beplande ontmoeting met die Highlanders. Foto: Getty Images
Dié land se regering het Auckland opnuut ingeperk en ander maatreëls in die res van die land in werking gestel nadat nuwe Covid-19-gevalle vandeesweek in Nieu-Seeland se grootste stad aangemeld is.
Daar is besluit dat die Hurricanes steeds na Dunedin sal reis vir die wedstryd, maar dit sal in 'n leë stadion gespeel word.
"Ons is gereed. Daar is steeds 'n tweede plek op die spel (die Crusaders is reeds as die kampioen gekroon) en ons wil aanhou wen," sê Jason Holland, die Hurricanes se afrigter.
Dane Coles, die 'Canes-kaptein, gee toe dat daar angs onder die spelers is om na Dunedin te vlieg, maar sê hulle het vertroue dat die regering die regte besluit sal neem om almal se veiligheid te verseker.
"Daar is 'n bietjie angstigheid, maar dit is nie asof hulle (die regering) 'n muntstuk in die lug skiet nie. Al wat ons kan doen, is om te vertrou dat die Nieu-Seelandse Rugbyunie (NZR) en die regering die besluit vir ons sal neem."
Coles sê die span het ingestem om enige speler wat hom uit vrees vir sy of sy gesinslede se veiligheid wil onttrek te ondersteun.
"Dit is heeltemal die individu se besluit. As daar spelers is wat eerder wil agterbly, sal ons daardie besluit respekteer."
Die Blues is veronderstel om die Crusaders Sondag in Auckland te pak, maar dié wedstryd sal slegs voortgaan as die staat van inperking in die stad teen Vrydag om middernag opgehef word.
Nadat 'n gesin van vier lede in Auckland vroeg vandeesweek positief getoets is vir Covid-19, was daar teen Donderdag nog 'n verdere 13 nuwe infeksies. Dít laat vrese toeneem dat Auckland se inperking verleng sal word. – Reuters